b'\n_START_ARTICLE_\nK\xc4\x97daini\xc5\xb3 herbas\n_START_SECTION_\nApra\xc5\xa1as\n_START_PARAGRAPH_\nSkydo laukas nuskeltas i\xc5\xa1 de\xc5\xa1in\xc4\x97s, heraldi\xc5\xa1kai de\xc5\xa1iniajame apatiniame m\xc4\x97lyname lauke sidabrin\xc4\x97 pasaga su trimis auksiniais kry\xc5\xbeiais, kairiajame vir\xc5\xa1utiniame auksiniame lauke juodas erelio sparnas, sujungtas su juoda koja, kuri laiko gretimame lauke esan\xc4\x8di\xc4\x85 pasag\xc4\x85.\n_START_SECTION_\nIstorija\n_START_PARAGRAPH_\nK\xc4\x97dainiai iki XIX a. buvo privatus miestas ir tur\xc4\x97jo net kelis herbus. Kai miestas priklaus\xc4\x97 Ki\xc5\xa1koms, Zigmantas Vaza suteik\xc4\x97 Magdeburgo teises ir herb\xc4\x85 (1590\xc2\xa0m. baland\xc5\xbeio 15 d.)\xc2\xa0\xe2\x80\x93 m\xc4\x97lyname skydo lauke sidabrin\xc4\x97 pasaga (lenk. potkowa) su trimis auksiniais kry\xc5\xbeiais. Viduryje pasagos dvi la\xc5\xa1i\xc5\xa1os._NEWLINE_Vedus kunigaik\xc5\xa1\xc4\x8diui Kristupui Radvilai On\xc4\x85 Ki\xc5\xa1kait\xc4\x99 herbas buvo pakeistas. 1627\xc2\xa0m. atsirado nuskeltas herbo skydas. Auksiniame lauke juodas erelio sparnas su koja, m\xc4\x97lyname pasaga su kry\xc5\xbeiais. Tok\xc4\xaf herb\xc4\x85 1648\xc2\xa0m. baland\xc5\xbeio 28 d. patvirtino valdovas Vladislovas Vaza._NEWLINE_Juodas erelio sparnas su koja yra dalis kunigaik\xc5\xa1ti\xc5\xa1kojo Radvil\xc5\xb3 herbo, o pasaga\xc2\xa0\xe2\x80\x93 Ki\xc5\xa1k\xc5\xb3 ir dalis pirmojo K\xc4\x97daini\xc5\xb3 herbo._NEWLINE_XX a. susigra\xc5\xbeinus miesto herb\xc4\x85, \xc5\xa1is buvo klaidingai perpie\xc5\xa1tas i\xc5\xa1 i\xc5\xa1likusi\xc5\xb3 XIX a. dokument\xc5\xb3. Tuomet erelio sparnas ir pasaga buvo skirtinguose laukuose ir nesujungti erelio koja. Toks klaidingas herbas buvo pasi\xc5\xablytas ir 1969\xc2\xa0m., kuris po poros met\xc5\xb3 buvo panaikintas._NEWLINE_Atkurt\xc4\x85 K\xc4\x97daini\xc5\xb3 herb\xc4\x85 (dailininkas A. Tarabilda) patvirtino Lietuvos Respublikos Auk\xc5\xa1\xc4\x8diausiosios Tarybos Prezidiumas 1991\xc2\xa0m. rugpj\xc5\xab\xc4\x8dio 30 d.'